Document ID: 32014R0825

REGULAMENTUL (UE) NR. 825/2014 AL CONSILIULUI
din 30 iulie 2014
de modificare a Regulamentului (UE) nr. 692/2014 referitor la restricții privind importul în Uniune de mărfuri originare din Crimeea sau Sevastopol, ca răspuns la anexarea ilegală a Crimeii și Sevastopolului
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215,
având în vedere Decizia 2014/386/PESC a Consiliului din 23 iunie 2014 referitoare la restricții privind mărfurile originare din Crimeea sau Sevastopol, ca răspuns la anexarea ilegală a Crimeii și Sevastopolului (1),
având în vedere propunerea prezentată în comun de Înaltul Reprezentant al Uniunii pentru afaceri externe și politica de securitate și de Comisia Europeană,
întrucât:
(1)
Regulamentul (UE) nr. 692/2014 al Consiliului (2) pune în aplicare anumite măsuri prevăzute în Decizia 2014/386/PESC, în special impune restricții privind mărfurile originare din Crimeea sau Sevastopol și privind furnizarea, în mod direct sau indirect, de finanțare sau de asistență financiară, precum și de servicii de asigurare și reasigurare legate de importul unor astfel de mărfuri, ca răspuns la anexarea ilegală a Crimeii și Sevastopolului.
(2)
La 30 iulie 2014, Consiliul a adoptat Decizia 2014/507/PESC (3), care modifică Decizia 2014/386/PESC, pentru a institui o interdicție privind realizarea de noi investiții legate de infrastructură în sectoarele transporturilor, telecomunicațiilor, energiei și exploatării resurselor naturale în Crimeea și Sevastopol și o interdicție privind exportul de echipamente-cheie și tehnologii-cheie legate de aceste sectoare.
(3)
Respectivele măsuri intră sub incidența tratatului și, prin urmare, este necesară o acțiune de reglementare la nivelul Uniunii pentru punerea lor în aplicare, în special pentru a se asigura aplicarea lor uniformă în toate statele membre.
(4)
Prin urmare, Regulamentul (UE) nr. 692/2014 ar trebui modificat în consecință.
(5)
Pentru a asigura eficacitatea măsurilor prevăzute în prezentul regulament, acesta ar trebui să intre în vigoare imediat,
ADOPTĂ PREZENTUL REGULAMENT:
Articolul 1
Regulamentul (UE) nr. 692/2014 se modifică după cum urmează:
1.
Titlul se înlocuiește cu următorul titlu:
„Regulamentul (UE) nr. 692/2014 al Consiliului din 23 iunie 2014 privind măsuri restrictive ca răspuns la anexarea ilegală a Crimeii și Sevastopolului”.
2.
La articolul 1 se adaugă literele următoare:
„(f)
«servicii de intermediere» înseamnă:
(i)
negocierea sau mijlocirea de tranzacții privind achiziționarea, vânzarea sau furnizarea de mărfuri și tehnologii sau de servicii financiare și tehnice, inclusiv dintr-o țară terță către orice altă țară terță; sau
(ii)
vânzarea sau cumpărarea de mărfuri și tehnologii sau de servicii financiare și tehnice, inclusiv în cazul în care acestea sunt situate în țări terțe în vederea transferului lor către o altă țară terță.
(g)
«asistență tehnică» înseamnă orice sprijin tehnic legat de repararea, dezvoltarea, fabricarea, montajul, testarea, întreținerea sau orice alt serviciu tehnic, care poate lua forme precum instruirea, consilierea, formarea, transmiterea de cunoștințe practice ori competențe profesionale sau servicii de consultanță; asistența tehnică include asistența acordată pe cale verbală.”.
3.
Se introduc următoarele articole:
„Articolul 2a
(1) Se interzic următoarele:
(a)
acordarea oricărui împrumut financiar sau a unui credit legat direct de crearea, achiziționarea sau dezvoltarea de infrastructură în sectoarele transporturilor, telecomunicațiilor sau energiei din Crimeea sau Sevastopol;
(b)
achiziționarea sau extinderea unei participații, inclusiv achiziția integrală și achiziția de acțiuni și valori mobiliare sub formă de participații în întreprinderi stabilite în Crimeea sau Sevastopol implicate în crearea, achiziționarea sau dezvoltarea de infrastructură în sectoarele transporturilor, telecomunicațiilor sau energiei din Crimeea sau Sevastopol;
(c)
înființarea oricărei întreprinderi comune legate de crearea, achiziționarea sau dezvoltarea de infrastructură în sectoarele transporturilor, telecomunicațiilor sau energiei din Crimeea sau Sevastopol.
(2) Se interzic următoarele:
(a)
acordarea oricărui împrumut financiar sau credit legat direct de exploatarea țițeiului, gazelor sau resurselor minerale în Crimeea sau Sevastopol;
(b)
achiziționarea sau extinderea unei participații, inclusiv achiziția integrală a unor astfel de întreprinderi și achiziția de acțiuni și valori mobiliare sub formă de participații în întreprinderi stabilite în Crimeea sau Sevastopol implicate în exploatarea țițeiului, gazelor sau resurselor minerale în Crimeea sau Sevastopol;
(c)
înființarea oricărei întreprinderi comune legate de exploatarea țițeiului, gazelor sau resurselor minerale în Crimeea sau Sevastopol.
(3) În sensul prezentului articol și al articolului 2b, se aplică următoarele definiții:
(a)
«resurse minerale» sunt cele enumerate în anexa II;
(b)
«exploatare» înseamnă explorarea, prospectarea, extracția, rafinarea și gestionarea rezervelor de țiței, gaze și resurse minerale, precum și furnizarea de servicii geologice asociate, dar nu include menținerea infrastructurii existente pentru asigurarea siguranței acesteia;
(c)
«rafinare» înseamnă prelucrarea, condiționarea și pregătirea pentru vânzare.
Articolul 2b
Se interzice furnizarea, în mod direct sau indirect, de asistență tehnică sau de servicii de intermediere legate de actvitățile de investiții menționate la articolul 2a.
Articolul 2c
(1) Se interzice vânzarea, furnizarea, transferul, exportul, direct sau indirect, de echipamente-cheie și tehnologii-cheie, astfel cum sunt enumerate în anexa III, oricărei persoane fizice sau juridice, oricărei entități sau oricărui organism în Crimeea sau Sevastopol, ori în vederea utilizării în Crimeea sau Sevastopol.
(2) Anexa III cuprinde echipamente-cheie și tehnologii-cheie legate de crearea, achiziționarea sau dezvoltarea de infrastructură în următoarele sectoare:
(a)
transporturi;
(b)
telecomunicații;
(c)
energie;
(d)
exploatarea rezervelor de țiței, gaze și resurse minerale în Crimeea și Sevastopol.
(3) Se interzice:
(a)
furnizarea, în mod direct sau indirect, de asistență tehnică sau de servicii de intermediere legate de echipamentele-cheie și tehnologiile-cheie enumerate în anexa III sau legate de furnizarea, fabricarea, întreținerea și utilizarea articolelor enumerate în anexa III oricărei persoane fizice sau juridice, oricărei entități sau oricărui organism în Crimeea sau Sevastopol, ori în vederea utilizării în Crimeea sau Sevastopol; și
(b)
furnizarea, în mod direct sau indirect, de finanțare sau de asistență financiară legată de echipamentele-cheie și tehnologiile-cheie enumerate în anexa III oricărei persoane fizice sau juridice, oricărei entități sau oricărui organism în Crimeea sau Sevastopol, ori în vederea utilizării în Crimeea sau Sevastopol.
(4) Se interzice participarea în cunoștință de cauză sau deliberată la activități care au drept obiect sau efect eludarea interdicțiilor menționate la alineatele (1) și (3).
(5) Interdicțiile prevăzute la alineatele (1) și (3) nu se aplică în cazul executării, până la 28 octombrie 2014, a tranzacțiilor care au la bază un contract comercial încheiat înainte de 30 iulie 2014, referitor la echipamentele-cheie sau tehnologiile-cheie enumerate în anexa III sau contracte accesorii necesare pentru executarea respectivelor contracte, cu condiția ca persoana fizică sau juridică, entitatea sau organismul, care încearcă să participe la astfel de tranzacții sau să ofere asistență în cadrul unor astfel de tranzacții, să notifice cu cel puțin 10 de zile lucrătoare înainte, tranzacția sau asistența respectivă autorității competente a statului membru în care este stabilit(ă).
Articolul 2d
Articolele 2a și 2b nu se aplică acordării unui împrumut financiar sau unui credit, extinderii unei participații sau creării oricărei întreprinderi comune, în cazul în care sunt îndeplinite următoarele condiții:
(a)
tranzacția are la bază un acord sau un contract încheiat înainte de 30 iulie 2014; și
(b)
autoritatea competentă a fost informată cu cel puțin 10 de zile lucrătoare înainte.”.
4.
Anexa la Regulamentul (UE) nr. 692/2014 se redenumește „Anexa I” și se adaugă anexele II și III prevăzute în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iulie 2014.

Labels: 18
3
5